Marš mira

Marš mira je pješački pohod, koji se održava u sklopu obilježavanja godišnjice genocida nad Bošnjacima u Srebrenici i njenoj okolini s ciljem odavanja počasti žrtvama genocida te podsjećanja na stravične zločine koje su počinile snage vojske i policije Republike Srpske, potpomognute snagama iz Srbije, nad Bošnjacima iz "sigurnosne zone UN-a" - Srebrenica u julu 1995. Pohod nosi naziv "protestni" jer ima za cilj animiranje svih relevantnih aktera na lokalnom i međunarodnom nivou za brže hapšenje i procesuiranje osoba odgovornih za počinjene zločine radi zadovoljavanja pravde kao preduvjeta za izgradnju trajnog mira i tolerancije među narodima u BiH.

Kolona učesnika, koja broji hiljade ljudi sa skoro svih dijelova planete i svake godine se povećava, kreće iz MZ Nezuk (općina Sapna) i u periodu od 3 dana prelazi put dug oko 110 km, da bi došla do Potočara (općina Srebrenica). Učesnici po završetku Marša imaju priliku prisustvovati komemoraciji i učestvovati u obavljanju dženaze-namaza i ukopu identificiranih žrtava genocida, pronađenih u nekoj od masovnih grobnica s lokaliteta kojima su i sami prolazili u sklopu planirane maršrute.

Marš mira traje 3 dana, od 8. do 10. jula svake godine, s isto toliko etapa. Svaka etapa duga je između 25 i 30 km. Učesnici prolaze sljedećom maršrutom:

Nezuk - Baljkovica - Parlog - Crni Vrh - Snagovo - Liplje - Jošanica - Donja Kamenica - Bakrači - Glodi - Udrč - Cerska - Kaldrmica - Đugum - Mravinjci - Burnice - Kameničko Brdo - Ravni Buljim - Jaglići - Šušnjari - Budak - Potočari (Memorijalni centar).

Trasa uključuje teško prohodne brdsko-planinske predjele (Udrč, 1043 m), gusto pošumljene predjele s potocima. Na svakoj od navedenih lokacija učesnici su u prilici vidjeti neko od značajnih mjesta iz ne tako davne prošlosti, na kojima je došlo do masovnih pogubljenja zarobljenih Bošnjaka ili na kojima su pronađene primarne ili sekundarne masovne grobnice.

Alternativna trasa odvija se na potezu Borak (Žepa)-Potočari u trajanju od 2 dana sa znatno manjim brojem učesnika.

 2013 
Ove godine do Srebrenice je pješačilo 5000 učesnika. Pridružili su im se učesnici biciklističkog maratona "Bihać-Srebrenica", trkači štafetnog supermaratona Bihać-Potočari, učesnici "Marša mira Sarajevo-Nezuk-Potočari 2013"., kao i devetero učesnika biciklističkog maratona Beograd-Srebrenica pod nazivom "Mirovni aktivizam – aktivistički biciklizam", prvi put organiziranog ove godine.

 2014 
Devet mladića iz Ilijaša je 1. jula krenulo putem Srebrenice, dajući doprinos sjećanju na genocid. Ovaj put dug je oko 140 kilometara, preko Olova, Kladnja, Živinica i Nezuka. Ukupan broj učesnika, koji su krenuli od Nezuka, iznosi oko 5.000.Prvi učesnici Marša mira stigli u Potočare: Ne osjećamo umor, jer znamo zašto smo ovdje, oslobodjenje.ba pristupljeno 10.7.2014 Iz Beograda je isti dan krenulo deset aktivista i aktivistkinja SOS na biciklima, organizovanom pod pokroviteljstvom Žena u crnom .Biciklisti iz Srbije krenuli ka Srebrenici,oslobodjenje.ba pristupljeno 8.7.2014

 2015 
"Marš mira 2015" Nezuk-Potočari će biti organizovan od 8. do 10. jula 2015. godine.
 2016 
Marš mira "Sarajevo-Nezuk-Potočari 2016" kreće 3. jula ispred Spomenika šehidima i poginulim borcima Armije RBiH na Dolac-Malti u Sarajevu. Ova kolona iz Sarajeva priključit će se učesnicima Marša mira u Nezuku, i dalje prema Potočarima, gdje je dolazak planiran 11. jula.

 2018 
Ove godine su se učesnici kretali originalnom rutom, pošto je prethodno deminirana. Na ovoj ruti je 1995. stradalo nekoliko stotina ljudi. Učesnici su bili kako iz BiH, tako i iz dijaspore, Albanije i Irana. Mnogi su prepješačili i duže od 100 kilometara do Nezuka, odakle su se svi uputili u Srebrenicu.

 2025 
Ove godine ima oko 6.600 učesnika Marša, koji su 8. jula krenuli iz Nezuka prema Potočarima, sa namjerom da za dva i po dana prepješače oko 100 kilometara.

 Reference 

 Vanjski linkovi 
 Marš mira - službena stranica
 Marš mira - Facebook stranica

Kategorija:Srebrenica
Kategorija:Genocid u Srebrenici
Kategorija:Genocid u Bosni i Hercegovini